**Līgums par projekta īstenošanu**

**Vispārīgie noteikumi**

1. **Termini un interpretācija**
	1. Līgumā lietoto terminu definīcijas:

**Atbalsta summa** – Speciālajos noteikumos noteiktā summa, kas sastāv no Klimata pārmaiņu finanšu instrumenta (turpmāk – KPFI) finansējuma, ko administrē Atbildīgā iestāde un Vides investīciju fonds un uz ko var pretendēt Finansējuma saņēmējs, ja tas ir īstenojis Projektu Līgumā noteiktajā kārtībā un termiņos un izmaksas ir veiktas Projekta īstenošanai saskaņā ar Projekta iesniegumā noteikto un ir attiecināmas. Speciālajos noteikumos noteiktais Atbalsta summas apjoms ir maksimāli izmaksājamais apjoms. KPFI finansējuma atbalsta intensitāte nepārsniedz Speciālajos noteikumos noteikto procentuālo apjomu no Attiecināmajām izmaksām. Jebkuru Projekta izmaksu sadārdzinājumu sedz Finansējuma saņēmējs;

**Atbildīgā iestāde** – Speciālajos noteikumos noteiktā Atbildīgā iestāde – Vides aizsardzības un reģionālās attīstības ministrija, kas saskaņā ar likumu „Par Latvijas Republikas dalību Kioto protokola elastīgajos mehānismos” ir KPFI budžeta programmas izpildītājs;

**Attiecināmās izmaksas** –konkursa īstenošanu regulējošajos Ministru kabineta noteikumos noteiktajiem kritērijiem un nosacījumiem atbilstošas izmaksas, kas ir norādītas Projekta iesniegumā un ir tieši saistītas ar Projekta mērķa un Projektā plānoto rezultātu sasniegšanu un kasSpeciālajos noteikumos noteiktajā procentuālajā apmērā tiek finansētas no KPFI līdzekļiem. Attiecināmās izmaksas projekta īstenošanas laikā nav palielināmas;

**Avanss** – Līgumā noteiktajā apjomā un kārtībā veikts Atbalsta summas avansa maksājums;

**Finansējuma saņēmējs** – Speciālajos noteikumos noteiktais Finansējuma saņēmējs;

**Konkursa īstenošanu regulējošie Ministru kabineta noteikumi** – Speciālajos noteikumos norādītie konkursa īstenošanu regulējošie Ministru kabineta noteikumi;

**KPFI** **finansējums** –KPFI līdzekļi, ko Atbildīgā iestāde saskaņā ar Projektu novirza Projekta ietvaros veikto izdevumu atmaksai. KPFI finansējuma apmērs nosakāms *euro* un centos, summas norādot ar precizitāti līdz divām zīmēm aiz komata, noapaļojot skaitli līdz tuvākajai simtdaļai (divas decimāldaļas vietas) uz leju, ja trešais cipars aiz komata ir līdz „5” (ieskaitot), vai uz augšu, ja trešais cipars aiz komata ir ne mazāks par „6”.

**Līgums** – līgums par Projekta īstenošanu, kas sastāv noSpeciālajiem noteikumiem, Vispārīgajiem noteikumiem un pielikumiem;

**Maksājuma pieprasījums** – KPFI finansējuma pieprasījums – Līgumā noteiktajā kārtībā sagatavots un Vides investīciju fondā iesniegts dokumentu kopums, ar ko pieprasa Projekta ietvaros veikto izdevumu atmaksu;

**Neatbilstoši veiktie izdevumi** –izdevumi, kurus Atbildīgā iestāde vai Vides investīciju fonds Projekta īstenošanas laikā vai piecu gadu laikā pēc pēdējā KPFI finansējuma maksājuma veikšanas Finansējuma saņēmējam Projekta ietvaros ir atzinusi par tādiem, kas ir radušies pārkāpjot Līguma, Latvijas Republikas normatīvo aktu prasības, vai par kuriem Finansējuma saņēmējs nav iesniedzis finanšu līdzekļu izlietojumu apliecinošus dokumentus Līgumā noteiktajā kārtībā;

**Neattiecināmās izmaksas** – izmaksas, kas saskaņā ar KPFI vadību regulējošajiem normatīvajiem aktiem netiek finansētas no KPFI līdzekļiem vai Projektā nav norādītas kā Attiecināmās izmaksas. Par neattiecināmām izmaksām atzīstamas arī tās Projektā norādītās Attiecināmās izmaksas, kuras Atbildīgā iestāde vai Vides investīciju fonds Projekta īstenošanas laikā vai piecu gadu laikā pēc pēdējā KPFI finansējuma maksājuma veikšanas Finansējuma saņēmējam Projekta ietvaros ir atzinusi par tādām, kas konkursa īstenošanu regulējošajos Ministru kabineta noteikumos nav noteiktas kā Attiecināmās izmaksas;

**Projekta iesniegums** – normatīvajos aktos noteiktajā kārtībā apstiprināts Finansējuma saņēmēja Projekta iesniegums (aizpildīta Projekta iesnieguma veidlapa un tās pielikumi), kas ir Līguma pielikums un Līgumā noteiktajā kārtībā piešķir tiesības Finansējuma saņēmējam pretendēt uz KPFI finansējumu;

**Projekta budžeta kopsavilkums** – Projekta iesnieguma 5.sadaļa;

**Projekta īstenošanas laika grafiks** – Projekta iesnieguma 2.10.apakšpunkts;

**Projekta mērķis** – Projekta iesnieguma 2.1.1.apakšpunkts;

**Projektā plānotie rezultāti** – Projekta iesnieguma veidlapas 2.sadaļas 2.11.apakšpunkts;

**Projekta pārskats** – Finansējuma saņēmēja Līgumā noteiktajā kārtībā sagatavoti un Vides investīciju fondā iesniegti pārskati par Projekta īstenošanas gaitu un Projekta rezultātu monitoringu;

**Projekta īstenošanas termiņš** – Speciālajos noteikumos noteiktais termiņš Projekta īstenošanai;

**Projekts** – Speciālajos noteikumos noteiktais Projekts;

**Puses** – Atbildīgā iestāde, Finansējuma saņēmējs un Vides investīciju fonds;

**Vides investīciju fonds** – SIA „Vides investīciju fonds”, kas saskaņā ar likumu „Par Latvijas Republikas dalību Kioto protokola elastīgajos mehānismos” pilda atsevišķas KPFI finansēto projektu īstenošanas uzraudzības un kontroles funkcijas.

* 1. Citi Līgumā lietotie termini atbilst KPFI vadību regulējošos normatīvajos aktos lietotajiem terminiem.
	2. Līgumā, izņemot, ja no konteksta izriet citādi:
		1. atsauce uz Līgumu, dokumentu vai normatīvo aktu ir uzskatāma par atsauci uz to Līguma, dokumenta vai normatīvā akta redakciju, kas ir spēkā brīdī, kad ir piemērojama vai izpildāma attiecīgā Līguma norma, kas atsaucas uz Līgumu, dokumentu vai normatīvo aktu;
		2. atsauce uz personu ietver atsauci arī uz tās tiesību un saistību pārņēmēju;
		3. vārdi un izteicieni, kas lietoti vienskaitlī, ietver arī daudzskaitli un otrādi;
		4. termiņi, kas aprēķināmi mēnešos vai dienās, sākas nākamajā dienā pēc datuma vai notikuma, kas nosaka to sākumu. Termiņam, kuru skaita mēnešos, pēdējā diena ir termiņa pēdējā mēneša attiecīgais datums. Ja termiņa pēdējā mēnesī nav attiecīgā datuma, termiņa pēdējā diena ir šā mēneša pēdējā diena. Ja termiņa pēdējā diena ir brīvdiena, termiņa pēdējā diena ir nākamā darbdiena.
1. **Līguma priekšmets**

Līgums nosaka Projekta īstenošanas, uzraudzības un kontroles, kā arī Projekta rezultātu monitoringa kārtību, Atbalsta summu un nosacījumus tās saņemšanai.

1. **Projekta īstenošanas termiņš**
	1. Projekta īstenošana tiek uzsākta Līguma spēkā stāšanās dienā, ja Speciālajos noteikumos nav noteikts citādi.
	2. Projekts tiek īstenots saskaņā ar Projekta īstenošanas laika grafiku, Projektu pilnībā īstenojot Projekta īstenošanas termiņā, bet ne vēlāk kā līdz 2015.gada 30.aprīlim, minētajā termiņā nodrošinot arī noslēguma pārskata un noslēguma maksājuma pieprasījuma iesniegšanu.
	3. Finansējuma saņēmējs nodrošina Projekta ietvaros veikto darbu pieņemšanu ar pieņemšanas-nodošanas aktu, kā arī visu projekta ietvaros paredzēto maksājumu veikšanu šā Līguma 3.2.apakšpunktā noteiktajā termiņā.
	4. Finansējuma saņēmējs ne vēlāk kā 5 mēnešu laikā pēc Projekta īstenošanas termiņa beigām iesniedz Vides investīciju fondā, aktu par projekta ietvaros veikto darbu pieņemšanu ekspluatācijā.
2. **Pušu pienākumi un tiesības**
	1. **Finansējuma saņēmējam ir pienākums:**
		1. īstenot Projektu, ievērojot Projekta īstenošanas termiņu un nodrošinot Projekta mērķa un Projektā plānoto rezultātu sasniegšanu, tajā skaitā oglekļa dioksīda emisiju samazinājumu;
		2. veikt Projekta īstenošanu saskaņā ar Konkursa īstenošanu regulējošiem Ministru kabineta noteikumiem, KPFI vadību regulējošo normatīvo aktu un Līguma noteikumiem;
		3. nodrošināt, ka nekustamā īpašuma objekti, kuros ir plānots īstenot Projekta aktivitātes, ir Finansējuma saņēmēja īpašumā, valdījumā vai lietojumā vai par tiem Finansējuma saņēmējs ir noslēdzis ilgtermiņa nomas līgumu. Īpašumtiesības, valdījuma, nomas vai lietojuma tiesības ir nostiprinātas zemesgrāmatā, ja tas ir iespējams, ņemot vērā zemesgrāmatu ierakstu veikšanu regulējošo normatīvo aktu prasības, uz laiku, kas nav mazāks par pieciem gadiem pēc pēdējā KPFI finansējuma maksājuma veikšanas Finansējuma saņēmējam Projekta ietvaros;
		4. neizmantot KPFI finansējumu Projektā nenorādītiem mērķiem, tajā skaitā, neizmantot saņemto Avansu depozīta noguldījumiem;
		5. iepirkumus, kas nepieciešami Projekta īstenošanai, veikt saskaņā ar iepirkumu regulējošajiem normatīvajiem aktiem;
		6. veikt maksājumus Projekta ietvaros noslēgto iepirkuma līgumu izpildītājiem saskaņā ar noslēgto iepirkuma līguma noteikumiem, ievērojot Projekta budžeta kopsavilkumā paredzētās iepirkuma līguma izmaksas;
		7. veikt un saņemt visus ar Projektu saistītos maksājumus Speciālajos noteikumos norādītajā, speciāli atvērtajā Projekta kontā;
		8. izmantojot finanšu līzingu projekta finansēšanai, ievērot šādu kārtību:
			1. noslēgt finanšu līzinga līgumu ar nomaksas termiņu ne ilgāku kā 5 (pieci) gadi pēc projekta beigu termiņa;
			2. nodrošināt, ka pēc nomaksas līzinga objekts ir Finansējuma saņēmēja īpašumā;
			3. nodrošināt, ka līzinga objekts ir Finansējuma saņēmēja valdījumā līzinga darbības laikā;
			4. 10 (desmit) darbdienu laikā pēc noslēguma maksājuma saņemšanas nodrošināt, ka līzinga kompānijai ir veikti pārskaitījumi saņemtā KPFI finansējuma apmērā, kas aprēķināts atbilstoši līzinga objekta attiecināmo izmaksu apmēram, un iesniedz Vides investīciju fondā pārskaitījumu apliecinošus dokumentus.
		9. Līgumā noteiktajā kārtībā iesniegt Vides investīciju fondam Projekta pārskatus;
		10. nodrošināt atsevišķu ieņēmumu un izdevumu grāmatvedības uzskaiti ar Projekta īstenošanu saistītajiem ieņēmumiem un izdevumiem, kas atbilst Latvijas Republikas normatīvo aktu prasībām un vispārpieņemtiem grāmatvedības kārtošanas standartiem, vai esošajā grāmatvedības sistēmā ieviest atsevišķus kontus vai subkontus, kas nodrošina no pārējās Finansējuma saņēmēja grāmatvedības uzskaites nodalīto grāmatvedības uzskaiti un pārskatu par Projekta īstenošanu, lai varētu precīzi noteikt visus Projekta finansējuma avotus (ieņēmumus) un izdevumus, kas saistīti ar Projektu un ir radušies Projekta īstenošanas laikā;
		11. ja Finansējuma saņēmējs ir ārstniecības iestāde, kura sniedz valsts budžeta apmaksātus veselības aprūpes pakalpojumus – skaidri nodalīt valsts apmaksāto veselības aprūpes pakalpojumu sniegšanu no citu darbību veikšanas (un ar tām saistītās finanšu plūsmas). Ienākumus, kas gūti projekta ietvaros, sniedzot valsts apmaksātos veselības aprūpes pakalpojumus vai nodrošinot infrastruktūru citai ārstniecības iestādei valsts apmaksāto veselības aprūpes pakalpojumu sniegšanai, izmanto, lai segtu tikai tās izmaksas, kas saistītas ar Projekta ietvaros attīstīto infrastruktūru valsts apmaksāto veselības aprūpes pakalpojumu sniegšanai. Ja ienākumi tiek gūti Projekta ietvaros, nodrošinot infrastruktūru citai ārstniecības iestādei, attiecīgajiem ienākumiem jāatbilst konkursa īstenošanu regulējošo Ministru kabineta noteikumu 1.1 pielikuma 6.punktā minētajām prasībām. Finansējuma saņēmējs nodrošina, ka dokumentācija, kas saistīta ar šajā punktā minēto nosacījumu izpildi un attiecas uz projekta ietvaros attīstīto infrastruktūru, tiek saglabāta desmit gadus pēc projekta aktivitāšu īstenošanas un ir pieejama iestādei, kas veic Ministru kabineta noteikumu 1.1 pielikuma 1.punktā minētās infrastruktūras izmantošanas proporcijas aprēķina kontroli.
		12. iegādāties preces, pakalpojumus un būvdarbus no trešajām personām, nepārsniedzot to tirgus vērtību, un iekļaut Attiecināmās izmaksas kā amortizējamos ilgtermiņa ieguldījumus finansējuma saņēmēja aktīvos;
		13. saistībā ar Projekta īstenošanu nepieļaut situāciju, kas rada interešu konfliktu un nekavējoties informēt Vides investīciju fondu par jebkuru situāciju, kas rada vai kuras rezultātā varētu rasties interešu konflikts;
		14. Projekta īstenošanas laikā un piecus gadus pēc pēdējā KPFI finansējuma maksājuma veikšanas Finansējuma saņēmējam Projekta ietvaros:
			1. nodrošināt Projekta un tā rezultātu atbilstību konkursa īstenošanu regulējošajos Ministru kabineta noteikumos noteiktajiem nosacījumiem KPFI finansējuma piešķiršanai, kā arī specifiskajiem nosacījumiem attiecībā uz attiecīgu tehnoloģiju vai Finansējuma saņēmēju loku;
			2. izmantot Projekta rezultātus tikai Projektā paredzētajiem mērķiem;
			3. nodrošināt, ka Projekta ietvaros iepirktās vai radītās vērtības (iegādātās un uzstādītās tehnoloģijas un iekārtas, kā arī izbūvētās un rekonstruētās būves) atrodas Projekta īstenošanas vietā un nav norakstītas vai demontētas;
			4. nodrošināt to, ka ēkai, kurā veiktas Projekta aktivitātes, netiks mainīts galvenais lietošanas veids un tā netiks demontēta, izīrēta trešajām personām saimnieciskās darbības veikšanai (attiecināms uz izglītības un kultūras iestādēm). Ne vairāk kā 15% no ēkas telpu platības, kurā tiek veiktas Projekta aktivitātes, drīkst izmantot saimnieciskās darbības veikšanai (piemēram, dienesta vies­nīcas nodrošināšana, ēdināšanas pakalpojumi), ieņēmumus ieguldot iestādes pamatdarbības nodrošināšanā;
			5. uzturēt un saglabāt Projekta ietvaros iegādātās un uzstādītās tehnoloģijas un iekārtas, kā arī izbūvētās un rekonstruētās būves un atjaunot vai atvietot tās zādzības gadījumā vai gadījumā, ja tās tiek bojātas vai iznīcinātas, no apdrošināšanas atlīdzības (ja Finansējuma saņēmējs ir veicis tehnoloģiju, iekārtu un būvju apdrošināšanu) vai saviem līdzekļiem pilnā apmērā (ja apdrošināšanas atlīdzība nav pietiekama);
			6. nodrošināt Projekta īstenošanas rezultātā gūto labumu uzskaiti;
			7. nekavējoties informēt Vides investīciju fondu par jebkādiem notikumiem un apstākļiem, kas apdraud vai negatīvi ietekmē, vai kas varētu apdraudēt vai negatīvi ietekmēt Projekta īstenošanu, Projekta mērķus vai rezultātus vai Līguma izpildi, vai kuru dēļ ir nepieciešams veikt izmaiņas Projektā;
			8. nodrošināt Vides investīciju fondam iespējas veikt Projekta uzraudzību un kontroli visā Līguma darbības laikā, nodrošinot Vides investīciju fonda likumīgo prasību izpildi, kā arī Līgumā noteiktajā kārtībā nodrošinot brīvu piekļuvi Finansējuma saņēmēja dokumentiem, Projekta īstenošanas vietai un objektiem, kas ir saistīti ar Projektu;
			9. pēc Vides investīciju fonda pieprasījuma (arī elektroniskajā formā) iesniegt pieprasīto informāciju par Projektu Vides investīciju fonda noteiktajā termiņā, kas nav īsāks par piecām darbdienām;
			10. Atbildīgās iestādes vai Vides investīciju fonda noteiktajā termiņā, kas nav īsāks par piecām darbdienām, novērst Atbildīgās iestādes vai Vides investīciju fonda Projekta īstenošanā konstatētās Līguma, Konkursa īstenošanu regulējošo Ministru kabineta noteikumu un KPFI vadību regulējošajos normatīvajos aktos noteikto pienākumu neizpildes un ziņot par to novēršanu Vides investīciju fondam;
			11. Līgumā noteiktajos gadījumos Atbildīgās iestādes noteiktajā termiņā, kas nav īsāks par desmit darbdienām, atmaksāt Atbildīgajai iestādei Finansējuma saņēmējam samaksāto Atbalsta summu vai tās daļu;
			12. vismaz 30 darbdienas pirms jebkādu darījumu veikšanas ar Finansējuma saņēmēja kapitāla daļām vai akcijām (ieskaitot, bet neaprobežojoties ar kapitāla daļu vai akciju atsavināšanu vai ieķīlāšanu) informēt par to Vides investīciju fondu;
			13. vismaz 30 darbdienas pirms jebkādām izmaiņām Finansējuma saņēmēja tiesiskajā statusā informēt par to Vides investīciju fondu;
			14. ja Finansējuma saņēmējs ir ārstniecības iestāde, kura sniedz valsts budžeta apmaksātus veselības aprūpes pakalpojumus – no 2013.gada 21.jūnija un piecus gadus pēc Projekta īstenošanas veikt infrastruktūras izmantošanas proporcijas aprēķinu izmantojot iepriekšējo gadu datus par infrastruktūras izmantošanu valsts apmaksāto veselības aprūpes pakalpojumu sniegšanai un citu darbību veikšanai. Infrastruktūras izmantošanas proporcijas aprēķinu aktualizē ne retāk kā vienu reizi divos gados, izmantojot datus, sākot ar 2012.gada 1.janvāri un apstiprina ar iekšējo normatīvo aktu;
			15. ja Finansējuma saņēmējs ir ārstniecības iestāde un veicot projekta publisko izmaksu maksimālā apmēra aprēķinu, saskaņā ar konkursa īstenošanu regulējošo Ministru kabineta noteikumu 1.1 pielikuma 1.punktu, ir konstatēts, ka pēc projekta iesnieguma apstiprināšanas publisko izmaksu apmērs ir mazāks par piešķirto kopējo publisko izmaksu maksimālo apmēru (turpmāk – pārmērīga kompensācija), tad:
				1. ja pārmērīgas kompensācijas apmērs nepārsniedz piecus procentus, finansējuma saņēmējs var neveikt izmaiņas projektā monitoringa periodā (5 (piecu) gadu periodā pēc projekta īstenošanas);
				2. ja pārmērīgas kompensācijas apmērs pārsniedz piecus procentus, finansējuma saņēmējs mēneša laikā pēc pārmērīgas kompensācijas konstatēšanas iesniedz grozījumus projektā, kas nodrošina, ka pārmērīgas kompensācijas apmērs nepārsniegs piecus procentus;
				3. finansējuma saņēmējs kopā ar pēdējo monitoringa pārskatu iesniedz grozījumus projektā, nodrošinot, ka pārmērīgas kompensācijas nav.
		15. ne mazāk kā desmit gadus pēc KPFI finansējuma maksājuma saņemšanas nodrošināt visu ar Projekta īstenošanu saistīto dokumentu, tajā skaitā Projekta iesnieguma, ar Projektu saistītās korespondences, Projekta ietvaros noslēgto līgumu, veikto būvdarbu, piegāžu un sniegto pakalpojumu apliecinošo dokumentu, kā arī veikto maksājumu apliecinošo dokumentu oriģinālu vai to atvasinājumu ar juridisku spēku glabāšanu vienuviet sistemātiski sakārtotā projekta lietā;
		16. 30 darbdienu laikā pēc informācijas par oglekļa dioksīda emisijas samazinājuma neatbilstību saņemšanas iesniegt Vides investīciju fondā pasākumu plānu oglekļa dioksīda emisijas samazinājuma neatbilstības novēršanai, ja Projekta iesniegumā norādītais sasniedzamais oglekļa dioksīda emisijas samazinājuma rādītājs gadā nav sasniegts par pirmo gadu pēc pēdējā KPFI finansējuma maksājuma veikšanas Finansējuma saņēmējam Projekta ietvaros;
		17. par saviem līdzekļiem īstenot pasākumu plānu oglekļa dioksīda emisijas samazinājuma neatbilstības novēršanai, ievērojot Vides investīciju fonda ieteikumus.
	2. **Finansējuma saņēmējam ir tiesības:**
		1. saņemt Atbalsta summu Konkursa īstenošanu regulējošo Ministru kabineta noteikumu, KPFI vadību regulējošo normatīvo aktu noteiktajā kārtībā, ja Projekts tiek īstenots Līgumā un KPFI vadību regulējošo normatīvo aktu noteiktajā kārtībā un termiņos un izmaksas ir attiecināmas;
		2. ierosināt grozījumus Projektā;
		3. saņemt nepieciešamo informāciju par KPFI finansējuma saņemšanas nosacījumiem.
		4. ierosināt Vides investīciju fondam Līguma grozījumus Līguma 11.punktā noteiktajā kārtībā un atbilstoši normatīvo aktu prasībām.
	3. **Atbildīgajai iestādei ir pienākums:**
		1. pēc pozitīva Vides investīciju fonda Atzinuma par Maksājuma pieprasījumā iekļauto attiecināmo izmaksu atbilstību Konkursa īstenošanu regulējošiem Ministru kabineta noteikumiem, KPFI vadību regulējošajiem normatīvajiem aktiem un Līguma noteikumiem saņemšanas izmaksāt Finansējuma saņēmējam Atbalsta summu vai tās daļu saskaņā ar gadskārtējo likumu par valsts budžetu, ja Finansējuma saņēmējs ir izpildījis KPFI vadību regulējošajos normatīvajos aktos un Līgumā noteiktos nosacījumus Atbalsta summas vai tās daļas saņemšanai;
		2. sniegt atbildi Finansējuma saņēmējam par grozījumiem Projektā.
	4. **Atbildīgajai iestādei ir tiesības:**
		1. veikt Projekta īstenošanas uzraudzību un kontroli, izvērtējot Projekta īstenošanas atbilstību Konkursa īstenošanu regulējošiem Ministru kabineta noteikumiem, KPFI vadību regulējošo normatīvo aktu un Līguma prasībām, kā arī veikt Projekta rezultātu monitoringu;
		2. Līgumā noteiktajos gadījumos apturēt Atbalsta summas maksājumu veikšanu un/vai samazināt to apjomu;
		3. pamatojoties uz Vides investīciju fonda sniegto informāciju, Atbalsta summas vai tās daļas pārmaksas gadījumā rakstiski informēt Finansējuma saņēmēju par Finansējuma saņēmēja pienākumu atmaksāt Atbildīgajai iestādei Finansējuma saņēmējam pārmaksāto Atbalsta summu vai tās daļu, tajā skaitā nedzēsto avansa summu;
		4. ierosināt neatkarīgu Projekta īstenošanas auditu;
		5. ierosināt grozījumus Projektā.
	5. **Vides investīciju fondam ir pienākums:**
		1. veikt Projekta īstenošanas uzraudzību un kontroli, izvērtējot Projekta īstenošanas atbilstību KPFI vadību regulējošo normatīvo aktu un Līguma prasībām, kā arī veikt Projekta rezultātu monitoringu;
		2. pārbaudīt attiecināmo izmaksu atbilstību Projektam un KPFI vadību regulējošo normatīvo aktu prasībām un sniegt Atbildīgajai iestādei Atzinumu par Maksājuma pieprasījumā iekļauto attiecināmo izmaksu atbilstību Konkursa īstenošanu regulējošiem Ministru kabineta noteikumiem, KPFI vadību regulējošajiem normatīvajiem aktiem un Līguma noteikumiem;
		3. apstiprināt Projekta pārskatus.
	6. **Vides investīciju fondam ir tiesības:**
		1. ierosināt maksājumu no KPFI līdzekļiem apturēšanu, ja Finansējuma saņēmējs nepilda Līguma saistības, Konkursa īstenošanu regulējošos Ministru kabineta noteikumus un KPFI vadību regulējošo normatīvo aktu noteiktos pienākumus;
		2. veicot Projekta progresa pārbaudes, izdevumu atbilstības pārbaudes vai Projekta rezultātu monitoringu Projekta īstenošanas vietās, pieaicināt neatkarīgus ekspertus;
		3. veikt pārbaudes Projekta īstenošanas vietā Projekta īstenošanas laikā, kā arī 5 (piecus) gadus pēc noslēguma maksājuma veikšanas Finansējuma saņēmējam;
		4. pieprasīt no Finansējuma saņēmēja nepieciešamo informāciju Projekta īstenošanas uzraudzības un kontroles nodrošināšanai;
		5. ievērojot normatīvajos aktos noteiktos ierobežojumus, rīkoties ar informāciju, kas saņemta saistībā ar Projektu;
		6. konstatējot KPFI vadību regulējošo normatīvo aktu un Līgumā noteikto saistību neizpildi, uzdot Finansējuma saņēmējam novērst neizpildi noteiktā termiņā;
		7. ierosināt grozījumus Projektā un Līguma izbeigšanu, tostarp pamatojoties uz Finansējuma saņēmēja ierosinājumu;
		8. aprēķināt oglekļa dioksīda emisiju samazinājuma neatbilstību un rakstiski par to informēt Finansējuma saņēmēju, ja Vides investīciju fonds atbilstoši Finansējuma saņēmēja iesniegtajam monitoringa pārskatam konstatē, ka Projekta iesniegumā norādītais sasniedzamais oglekļa dioksīda emisiju samazinājuma rādītājs gadā, salīdzinot ar monitoringa pārskatā par pirmo (atkārtoti par otro) gadu pēc pēdējā KPFI finansējuma maksājuma veikšanas Finansējuma saņēmējam Projekta ietvaros norādīto oglekļa dioksīda emisiju samazinājuma rādītāju, nav sasniegts. Ja Vides investīciju fonds konstatē, ka Projekta iesniegumā norādītais sasniedzamais oglekļa dioksīda emisiju samazinājuma rādītājs gadā nav sasniegts atkārtoti arī par otro gadu pēc pēdējā KPFI finansējuma maksājuma veikšanas Finansējuma saņēmējam Projekta ietvaros, par aprēķināto oglekļa dioksīda emisiju samazinājuma neatbilstību Vides investīciju fonds informē arī Atbildīgo iestādi;
		9. sniegt ieteikumus par Finansējuma saņēmēja iesniegto plānu oglekļa dioksīda emisiju samazinājuma neatbilstības novēršanai.
3. **Iepirkumi**
	1. Finansējuma saņēmējs ne vēlāk kā desmit darbdienas pēc Līguma parakstīšanas iesniedz Vides investīciju fondā Projekta iepirkumu plānu, kas sagatavots atbilstoši Līguma 1.pielikumam. Izmaiņu iepirkumu plānā gadījumā Finansējuma saņēmējs Projekta iepirkumu plānu aktualizē un piecu darbdienu laikā iesniedz to Vides investīciju fondā.
	2. Projekta ietvaros veikto iepirkuma procedūru dokumentu, noslēgto iepirkuma līgumu un to grozījumu kopijas Finansējuma saņēmējs iesniedz Vides investīciju fondā piecu darbdienu laikā pēc attiecīga iepirkuma veikšanas un iepirkuma līguma vai tā grozījumu noslēgšanas. Par iepirkuma līguma grozījumiem uzskatāmas arī jebkādas izmaiņas iepirkuma līguma tāmēs. Gadījumā, ja Finansējuma saņēmējs veica iepirkumu pirms Līguma noslēgšanas, iepirkuma procedūras dokumentus Finansējuma saņēmējs iesniedz Vides investīciju fondā pārbaudes veikšanai piecu darbdienu laikā pēc Līguma noslēgšanas.
4. **Maksājumu veikšanas kārtība**
	1. KPFI finansējuma izmaksu veic bezskaidras naudas norēķinu veidā uz Speciālajos noteikumos norādīto Projekta kontu vai konta numuru, kas paziņots ar vēstuli par konta maiņu (turpmāk – Projekta konts) Konkursa īstenošanu regulējošajos Ministru kabineta noteikumos, citos KPFI vadību regulējošajos normatīvajos aktos un Līgumā noteiktajā kārtībā.
	2. Finansējuma saņēmējam ir pieejami šādi maksājumu veidi:
		1. avansa maksājums Speciālajos noteikumos noteiktajā apjomā, nepārsniedzot 15% no Atbalsta summas;
		2. viens vai divi starpposma maksājumi līdz 75% no Atbalsta summas;
		3. noslēguma maksājums, kas, ņemot vērā Finansējuma saņēmējam izmaksāto avansa maksājumu un starpposma maksājumus, nepārsniedz Atbalsta summu.
	3. Finansējuma saņēmējam, kas ir pašvaldības izglītības iestāde vai kultūras institūcija un papildus pamatdarbībai neveic citu saimniecisko darbību, Avansu Atbildīgā iestāde samaksā 20 (divdesmit) darbdienu laikā no Līguma spēkā stāšanās dienas, kas tiek uzskatīta par avansa maksājuma pieprasījuma iesniegšanas dienu.
	4. Finansējuma saņēmējs, kas nav pašvaldības izglītības iestāde vai kultūras institūcija, kura papildus pamatdarbībai neveic citu saimniecisko darbību, Avansa maksājuma pieprasījumu sagatavo atbilstoši Līguma Vispārīgo noteikumu 3.pielikumam.
	5. Avansa pieprasījumam Līguma Vispārīgo noteikumu 6.4.apakšpunktā minētais Finansējuma saņēmējs pievieno Latvijas Republikā reģistrētās kredītiestādes avansa maksājuma garantiju, kura izsniegta par labu Atbildīgajai iestādei, par summu, kas atbilst Finansējuma saņēmēja pieprasītajam avansam, un termiņu ne īsāku par diviem kalendāra mēnešiem pēc Projekta īstenošanas termiņa. Avansa maksājuma garantijā jānosaka, ka kredītiestāde apņemas pēc pirmā Atbildīgās iestādes pieprasījuma atmaksāt Atbildīgajai iestādei nedzēsto avansa summu, ja Finansējuma saņēmējam, pamatojoties uz KPFI vadību regulējošajiem normatīvajiem aktiem vai Līguma noteikumiem, ir iestājies pienākums atmaksāt avansu, kā arī jānosaka avansa maksājuma garantijas pagarināšanas nosacījumus. Avansa garantija jāuztur spēkā līdz avansa summas pilnīgai dzēšanai. Finansējuma saņēmējam izmaksātā Avansa summa tiek dzēsta no nākamajiem starpposma maksājumiem, ieturot līdz 100% apmērā no Maksājuma pieprasījumā ietvertā Klimata pārmaiņu finanšu instrumenta finansējuma apjoma.
	6. Starpposma un noslēguma maksājumu pieprasījumu Finansējuma saņēmējs kopā ar tajā iekļauto Attiecināmo izmaksu attaisnojošo dokumentu, kas noteikti Līguma Vispārīgo noteikumu 4.pielikumā, apliecinātām kopijām iesniedz Vides investīciju fondā vienlaicīgi ar starpposma pārskatu par iepriekšējo ceturksni vai noslēguma pārskatu. Starpposma un noslēguma maksājuma pieprasījuma Attiecināmajās izmaksās iekļauj atbilstoši projekta iesniegumam faktiski veiktos izdevumus.
	7. Vides investīciju fonds 15 darbdienu laikā pēc Maksājuma pieprasījuma, tajā iekļauto Attiecināmo izmaksu attaisnojošo dokumentu un starpposma pārskata par iepriekšējo ceturksni (starpposma maksājuma gadījumā) vai noslēguma pārskata (noslēgumam maksājuma gadījumā) vai avansa maksājuma garantijas (avansa maksājuma gadījumā) saņemšanas pārbauda Konkursa īstenošanu regulējošajos Ministru kabineta noteikumos un Līgumā noteikto maksājuma saņemšanas nosacījumu izpildi un maksājuma pieprasījumu kopā ar pozitīvu atzinumu par Maksājuma pieprasījumā iekļauto izdevumu atbilstību Konkursa īstenošanu regulējošajiem Ministru kabineta noteikumiem un Līguma noteikumiem (turpmāk – Atzinums par Maksājuma pieprasījumu) un apliecinājumu par Projekta pārskata apstiprināšanu iesniedz Atbildīgajā iestādē. Atzinumā par Maksājuma pieprasījumu norāda arī Neattiecināmās izmaksas un/vai Neatbilstoši veiktos izdevumus (ja tās/tie tiek konstatēti).
	8. Starpposma un noslēguma maksājuma pieprasījums tiek apstiprināts tikai pēc starpposma pārskata par iepriekšējo ceturksni vai noslēguma pārskata apstiprināšanas.
	9. Maksājuma pieprasījuma, tajā iekļauto Attiecināmo izmaksu attaisnojošo dokumentu vai avansa maksājuma garantijas pārbaudei nepieciešamo papildu informāciju un/vai dokumentus Finansējuma saņēmējs pēc Vides investīciju fonda pieprasījuma iesniedz Vides investīciju fonda pieprasījumā noteiktajā termiņā, kas nav īsāks par piecām darbdienām. Šajā gadījumā maksājuma pieprasījuma termiņš tiek pagarināts par papildu informācijas un dokumentu izskatīšanai nepieciešamo laiku, bet ne ilgāk kā par desmit darbdienām no papildu informācijas vai dokumentu saņemšanas dienas.
	10. Atbildīgā iestāde pēc maksājuma pieprasījuma, Vides investīciju fonda pozitīva Atzinuma par Maksājuma pieprasījumu un apliecinājuma par Projekta īstenošanas pārskata apstiprināšanu saņemšanas piecu darbdienu laikā veic maksājumu Finansējuma saņēmējam bezskaidras naudas norēķinu veidā uz Projekta kontu. Atbildīgajai iestādei ir tiesības pagarināt maksājuma veikšanas termiņu, bet ne vairāk kā par piecām darbdienām.
	11. Finansējuma saņēmējam izmaksājamo KPFI finansējumu nosaka, pamatojoties uz Projekta Attiecināmo izmaksu tāmi, Finansējuma saņēmēja iesniegto maksājuma pieprasījumu un iesniegtajiem Attiecināmos izdevumus pamatojošiem dokumentiem, ievērojot Konkursa īstenošanu regulējošo Ministru kabineta noteikumu prasības maksājumu un darījumu apliecinošo dokumentu izstrādāšanas un noformēšanas jomā, un izmaksā ar nosacījumu, ka Finansējuma saņēmējs ir ievērojis visas Līguma un normatīvo aktu prasības.
	12. Konkursa īstenošanu regulējošajos Ministru kabineta noteikumos minētos neparedzētos izdevumus ne vairāk kā 5 (piecu) % apmērā no Attiecināmo izmaksu summas Finansējuma saņēmējs var izmantot, ja tos iepriekš saskaņojis ar Vides investīciju fondu.
	13. Vides investīciju fonds Finansējuma saņēmējam sniedz negatīvu Atzinumu par Maksājuma pieprasījumu un tajā iekļauto Attiecināmo izmaksu attaisnojošajiem dokumentiem ja:
		1. iesniegtais Maksājuma pieprasījums nav sagatavots atbilstoši Līguma Vispārīgo noteikumu 3.pielikumam;
		2. nav iesniegti Maksājuma pieprasījumā norādīto Attiecināmo izmaksu attaisnojošie dokumenti (starpposma un noslēguma maksājuma gadījumā) vai avansa maksājuma garantija (avansa maksājuma gadījumā);
		3. Vides investīciju fondā nav iesniegts vai Vides investīciju fonds nav apstiprinājis starpposma pārskatu par iepriekšējo ceturksni vai noslēguma pārskatu;
		4. nav izpildīti Konkursa īstenošanu regulējošajos Ministru kabineta noteikumos un Līgumā noteiktie nosacījumi maksājuma saņemšanai;
		5. visi Maksājuma pieprasījumā norādītie izdevumi tiek atzīti par Neattiecināmajām izmaksām vai Neatbilstoši veiktajiem izdevumiem;
		6. faktiski veiktie izdevumi ir mazāki par Maksājuma pieprasījumā norādītajiem izdevumiem;
		7. Finansējuma saņēmējs nav novērsis Atbildīgās iestādes vai Vides investīciju fonda Projekta īstenošanā konstatētās KPFI vadību regulējošo normatīvo aktu un Līguma saistību neizpildes;
		8. Projekta izmaksu tāmē norādītās Attiecināmās izmaksas nav samērīgas un ekonomiski pamatotas
		9. ar Projektu saistītos maksājumus Finansējuma saņēmējs nav veicis un saņēmis Projekta kontā.
		10. Finansējuma saņēmējs nav pilnībā sasniedzis Projekta mērķi (noslēguma maksājuma gadījumā).
	14. Atbildīgajai iestādei ir tiesības apturēt maksājumu vai tā daļu, ja:
		1. veicot izlases veida Maksājuma pieprasījuma un tajā iekļauto Attiecināmo izmaksu attaisnojošo dokumentu pārbaudi, tiek konstatēti apstākļi, kad saskaņā ar Līgumu Vides investīciju fondam Finansējuma saņēmējam jāsniedz negatīvs Atzinums par Maksājuma pieprasījumu un tajā iekļauto Attiecināmo izmaksu attaisnojošajiem dokumentiem;
		2. tiek konstatētas kļūdas vai nepilnības Vides investīciju fonda Atzinumā par Maksājuma pieprasījumu;
		3. attiecībā uz Projektu pastāv KPFI vadību regulējošo normatīvo aktu vai Līguma saistību neizpildes risks.
	15. Avansa maksājuma garantiju Atbildīgā iestāde var izmantot, lai saņemtu nedzēsto avansu.
	16. Ja Finansējuma saņēmējs Projekta ietvaros veic izdevumus ārvalstu valūtā un darījuma veikšanai piemēro kredītiestādes noteikto valūtas maiņas kursu, kas ir:
		1. lielāks par darījuma dienā noteikto Latvijas Bankas valūtas kursu, Maksājuma pieprasījumā iekļauj summu, kas pārrēķināta *euro*, piemērojot Latvijas Bankas noteikto valūtas kursu maksājuma veikšanas dienā;
		2. mazāks par darījuma dienā noteikto Latvijas Bankas valūtas kursu, Maksājuma pieprasījumā iekļauj summu, kas pārrēķināta *euro*, piemērojot kredītiestādes noteikto valūtas maiņas kursu.
	17. Atbildīgā iestāde nav atbildīga par maksājuma nokavējumu gadījumos, kad maksājuma nokavējums radies saistībā ar Valsts kases darbību vai bezdarbību.
5. **Atbalsta summas samazināšana un atmaksa**
	1. Atbildīgā iestāde var samazināt vai pilnībā nepiešķirt Atbalsta summu vai pieprasīt Finansējuma saņēmējam atmaksāt tam jau samaksāto Atbalsta summu vai tās daļu, ja:
		1. tiek konstatēti Neatbilstoši veikti izdevumi, tajā skaitā, ja iepirkumi Projekta īstenošanai ir veikti, neievērojot iepirkumu regulējošos normatīvos aktus. Šajā gadījumā Atbalsta summa tiek samazināta Neatbilstoši veikto izdevumu apmērā;
		2. Finansējuma saņēmējs par Attiecināmajām izmaksām ir saņēmis vai pretendē saņemt līdzfinansējumu citu finansējuma programmu ietvaros no citiem finanšu instrumentiem, tai skaitā Eiropas Savienības vai ārvalstu finanšu palīdzības līdzekļiem;
		3. Attiecināmās izmaksas vai to daļa nav samērīgas un ekonomiski pamatotas;
		4. Finansējuma saņēmējs nepilda Līguma 3.sadaļā un 4.1.punktā noteiktos pienākumus;
		5. Finansējuma saņēmējs nepilda citas Līguma saistības, Konkursa īstenošanu regulējošos Ministru kabineta noteikumus vai neievēro KPFI vadību regulējošos normatīvos aktus;
		6. Vides investīciju fonds par otro gadu pēc pēdējā KPFI finansējuma maksājuma veikšanas Finansējuma saņēmējam Projekta ietvaros atkārtoti konstatē, ka Projekta iesniegumā norādītais sasniedzamais oglekļa dioksīda emisiju samazinājuma rādītājs gadā nav sasniegts. Šajā gadījumā Neattiecināmo izmaksu apjomu atbilstoši konstatētajai oglekļa dioksīda emisiju samazinājuma neatbilstībai  aprēķina Konkursa īstenošanu regulējošo Ministru kabineta noteikumu noteiktajā kārtībā.
		7. Finansējuma saņēmējs Līguma 3.4.punktā noteiktajā termiņā neiesniedz aktu par Projekta ietvaros izbūvēto darbu pieņemšanu ekspluatācijā.
	2. Atbalsta summas vai tās daļas pārmaksas gadījumā pārmaksātās summas Atbildīgā iestāde var ieturēt no turpmākajiem maksājumiem Finansējuma saņēmējam.
	3. Ja Finansējuma saņēmējs (ja Finansējuma saņēmējs ir komersants) nenodrošina pārmaksātās Atbalsta summas vai tās daļas atmaksu vai neatmaksā nedzēsto avansa summu Atbildīgās iestādes noteiktajā termiņā, Finansējuma saņēmējs maksā līgumsodu 0,1% apmērā no neatmaksātās summas par katru nokavēto dienu. Līgumsoda samaksa neatbrīvo Finansējuma saņēmēju no Līguma saistību izpildes.
6. **Projekta pārskatu sagatavošana un iesniegšana**
	1. Finansējuma saņēmējs saskaņā ar KPFI vadību regulējošiem normatīvajiem aktiem sagatavo un iesniedz Vides investīciju fondā šādus Projekta pārskatus:
		1. pārskatu par projekta īstenošanas progresu (starpposma pārskats) atbilstoši Līguma 2.pielikumam;
		2. pārskatu par visu Projekta īstenošanas periodu (noslēguma pārskats) atbilstoši Līguma 2.pielikumam;
		3. monitoringa pārskatu atbilstoši Līguma 5.pielikumam.
	2. Ja Finansējuma saņēmējs ir ārstniecības iestāde, kura sniedz valsts budžeta apmaksātus veselības aprūpes pakalpojumus, Finansējuma saņēmējs Vispārīgo noteikumu 8.1.2. vai 8.1.3.apakšpunktā minētajam pārskatam pievieno Finansējuma saņēmēja iekšējo normatīvo aktu, ar kuru apstiprināti Finansējuma saņēmēja infrastruktūras izmantošanas proporcijas aprēķini.
	3. Starpposma pārskatu par katru triju mēnešu periodu (iepriekšējo ceturksni) Finansējuma saņēmējs iesniedz Vides investīciju fondā līdz nākamā mēneša 20.datumam. Ja projekts tiek īstenots termiņā, kas neietver pilnus ceturkšņus, starpposma pārskatu iesniegšanas grafiku Finansējuma saņēmējam nosaka Vides investīciju fonds.
	4. Noslēguma pārskatu Finansējuma saņēmējs iesniedz Vides investīciju fondā pēc Projektā paredzēto aktivitāšu pabeigšanas, bet ne vēlāk kā līdz šā līguma 3.2.apakšpunktā noteiktā Projekta īstenošanas termiņa beigām.
	5. Finansējuma saņēmējs piecus gadus pēc pēdējā KPFI finansējuma maksājuma veikšanas Finansējuma saņēmējam Projekta ietvaros katru gadu veic Projekta rezultātu monitoringu un līdz nākamā gada 31.janvārim iesniedz Vides investīciju fondā monitoringa pārskatu. Monitoringa periods sākas ar nākamā mēneša 1.datumu pēc noslēguma pārskata apstiprināšanas.
	6. Projekta īstenošanas pārskatu Finansējuma saņēmējs iesniedz Vides investīciju fondā papīra formātā klātienē vai nosūtot pa pastu kā ierakstītu pasta sūtījumu (šajā gadījumā pārskata elektronisku kopiju nosūta uz e-pastu kpfi@lvif.gov.lv), vai tikai elektroniski, parakstītu ar drošu elektronisko parakstu.
	7. Vides investīciju fonds pārbauda saņemto Projekta pārskatu 15 darbdienu laikā, ja Projekta pārskats iesniegts kopā ar Maksājuma pieprasījumu, pieņem lēmumu par pārskata apstiprināšanu vai rakstiski pieprasa Finansējuma saņēmējam noteiktā termiņā iesniegt papildu informāciju vai precizēt Projekta pārskatu.
	8. Projekta pārskata pārbaudei nepieciešamo papildu informāciju un/vai dokumentus vai precizēto Projekta pārskatu Finansējuma saņēmējs pēc Vides investīciju fonda pieprasījuma iesniedz Vides investīciju fonda pieprasījumā noteiktajā termiņā, kas nav īsāks par piecām darbdienām. Šajā gadījumā Projekta pārskata izskatīšanas termiņš tiek pagarināts par papildu informācijas un/vai dokumentu vai Precizētā projekta pārskata izskatīšanai nepieciešamo laiku, bet ne ilgāk kā par desmit darbdienām no papildu informācijas vai dokumentu saņemšanas dienas.
7. **Pārbaužu veikšanas kārtība**
	1. Projekta īstenošanas laikā un piecus gadus pēc pēdējā KPFI finansējuma maksājuma veikšanas Finansējuma saņēmējam Projekta ietvaros Vides investīciju fonds Projekta īstenošanas vietā var veikt šādas pārbaudes:
		1. Projekta iepirkumu dokumentācijas pārbaudi;
		2. Projekta progresa pārbaudi;
		3. Projekta izdevumu atbilstības pārbaudi;
		4. Projekta rezultātu monitoringu.
	2. Vides investīciju fonds vismaz piecas darbdienas pirms plānotās pārbaudes Projekta īstenošanas vietā rakstiski informē par to Finansējuma saņēmēju. Vienojoties ar Finansējuma saņēmēju, informēšanas termiņš par plānoto pārbaudi var būt īsāks par piecām darbdienām. Nepieciešamības gadījumā, Fonds var veikt arī neplānotas pārbaudes ar vai bez Finansējuma saņēmēja iepriekšējas informēšanas.
	3. Finansējuma saņēmējam ir pienākums pēc Vides investīciju fonda pieprasījuma nodrošināt Vides investīciju fondam un tā pilnvarotiem auditoriem piekļuvi Projekta īstenošanas vietai, kā arī nodrošināt telpu un darba vietu dokumentu apskatei un par projekta īstenošanu atbildīgo personu piedalīšanos pārbaudē.
	4. Par pārbaudes rezultātiem Vides investīciju fonds rakstiski informē Finansējuma saņēmēju 20 darbdienu laikā pēc pārbaudes veikšanas.
8. **Publicitātes pasākumi**
	1. Finansējuma saņēmējs nodrošina Projekta publicitāti, ievērojot konkursa īstenošanu regulējošos Ministru kabineta noteikumus un Vides ministrijas 2009.gada 20.augusta rīkojumu Nr.263 „Par KPFI logo un tā lietošanas nosacījumiem”, kas ir pieejams Atbildīgās iestādes tīmekļa vietnē ([www.varam.gov.lv](http://www.varam.gov.lv)).
	2. Finansējuma saņēmējs:
		1. desmit darbdienu laikā pēc Līguma parakstīšanas savā tīmekļa vietnē (ja tāda ir) ievieto informāciju par Projekta īstenošanu, finanšu izlietojumu un panākto siltumnīcefekta gāzu emisiju samazinājumu;
		2. izvieto informatīvu plāksni par projekta īstenošanu, finanšu izlietojumu un panākto oglekļa dioksīda emisiju samazinājumu pie katras ēkas, kurā veiktas projekta aktivitātes ;
		3. veic citus publicitātes pasākumus pēc saviem ieskatiem.
9. **Līguma grozījumi**
	1. Grozījumus Līgumā noformē, Pusēm savstarpēji rakstveidā vienojoties vai ar Vides investīciju fonda paziņojumu.
	2. Ja grozījumus Projektā ierosina Finansējuma saņēmējs:
		1. Finansējuma saņēmējs iesniedz Vides investīciju fondā pieprasījumu par grozījumiem Projektā, sniedzot informāciju par grozījumu nepieciešamību;
		2. Vides investīciju fonds desmit darbdienu laikā izvērtē iesniegto grozījumu pieprasījumu un sniedz atzinumu par grozījumiem Projektā Atbildīgajai iestādei vai sagatavo paziņojumu par grozījumu apstiprināšanu;
		3. Atbildīgā iestāde piecu darbdienu laikā pēc Vispārīgo noteikumu 11.2.2.apakšpunktā noteiktā Vides investīciju fonda atzinuma saņemšanas izvērtē pieprasījumu par grozījumiem Projektā un par pieņemto lēmumu informē Vides investīciju fondu:
			1. ja Atbildīgā iestāde atbalsta grozījumu izdarīšanu, Vides investīciju fonds sagatavo paziņojumu par grozījumu apstiprināšanu vai Līguma grozījumu projektu un piecu darbdienu laikā pēc lēmuma saņemšanas rakstiski informē Finansējuma saņēmēju par pieņemto lēmumu un nosūta tam Līguma grozījumu projektu parakstīšanai. Finansējuma saņēmējs piecu darbdienu laikā pēc Līguma grozījumu saņemšanas paraksta un nosūta parakstītos Līguma grozījumus Vides investīciju fondam;
			2. ja Atbildīgā iestāde neatbalsta grozījumu izdarīšanu Projektā, Vides investīciju fonds piecu darbdienu laikā pēc lēmuma pieņemšanas rakstiski informē Finansējuma saņēmēju, norādot grozījumu neatbalstīšanas pamatojumu vai informāciju par nepieciešamajiem precizējumiem pieprasījumā par grozījumiem Projektā un/vai grozītajā Projektā.
	3. Ja grozījumi attiecas uz Finansējuma saņēmēja datiem (kontaktinformācija, juridiskā adrese, un bankas rekvizīti):
		1. Finansējuma saņēmējs paziņo par nepieciešamajiem grozījumiem Finansējuma saņēmēja datos Vides investīciju fondam desmit dienu laikā no izmaiņām datos;
		2. piecu darbdienu laikā no Finansējuma saņēmēja paziņojuma saņemšanas dienas, Vides investīciju fonds pievieno paziņojumu Līgumam un informē par to Finansējuma saņēmēju un Atbildīgo iestādi. Pēc paziņojuma pievienošanas Līgumam tas kļūst par neatņemamu Līguma sastāvdaļu;
		3. Grozījumi stājās spēkā dienā, kad Vides investīciju fonds ir saņēmis Finansējuma saņēmēja paziņojumu.
	4. Ja grozījumus Projektā ierosina Atbildīgā iestāde:
		1. Atbildīgā iestāde iesniedz Vides investīciju fondā pieprasījumu par grozījumiem Projektā, sniedzot informāciju par grozījumu nepieciešamību;
		2. Vides investīciju fonds piecu darbdienu laikā pēc pieprasījuma saņemšanas sagatavo Līguma grozījumu projektu un nosūta to Finansējuma saņēmējam parakstīšanai. Finansējuma saņēmējs izvērtē Līguma grozījumu nepieciešamības pamatojumu un 20 darbdienu laikā pēc Līguma grozījumu projekta saņemšanas paraksta un iesniedz parakstītos Līguma grozījumus Vides investīciju fondā vai, ja Finansējuma saņēmējs neatbalsta grozījumu izdarīšanu Projektā, informē par to Vides investīciju fondu, norādot grozījumu neatbalstīšanas pamatojumu.
	5. Ja grozījumus Projektā ierosina Vides investīciju fonds, grozījumu veikšana Projektā tiek veikta, piemērojot Vispārīgo noteikumu 11.2.3.punktā noteikto kārtību.
	6. Finansējuma saņēmējam vai Vides investīciju fondam ir tiesības ierosināt grozījumus par veiktajām izmaiņām Projektā pēc Projekta īstenošanas termiņa gadījumā, ja izmaiņas ir nepieciešamas un nodrošina projekta rezultātu sasniegšanu. Ja Vides investīciju fonds un Atbildīgā iestāde uzskata tos par iespējamiem un atbalstāmiem, tie stājas spēkā ar attiecīgā Vides investīciju fonda paziņojuma nosūtīšanas brīdi Finansējuma saņēmējam.
10. **Nepārvarama vara**
	1. Puses tiek atbrīvotas no atbildības par daļēju vai pilnīgu Līguma neizpildi, ja šī neizpilde ir radusies pēc Līguma noslēgšanas nepārvaramas varas rezultātā, ko Puses nav varējušas paredzēt un novērst saprātīgiem līdzekļiem.
	2. Nepārvarama vara nozīmē nekontrolējamu notikumu, ko nav bijis iespējams paredzēt un ko Puse nevar iespaidot. Ar nepārvaramu varu tiek saprasti jebkādi no Puses gribas neatkarīgi apstākļi (ja tā ir rīkojusies saprātīgi un godīgi), kuru rezultātā nav bijis iespējams saistības izpildīt pienācīgi vai izpildīt vispār, ja Puse šos apstākļus nav spējusi paredzēt, un ja šos apstākļus nav bijis iespējams novērst ar saprātīgiem un godīgiem paņēmieniem.
11. **Strīdu risināšanas kārtība**
	1. Strīdus, kas rodas Līguma darbības laikā, Puses risina savstarpējā sarunu ceļā, panākot vienošanos. Vienošanās tiek noformēta rakstiski un ir Līguma neatņemama sastāvdaļa.
	2. Ja Puses nevar vienoties, strīdus risina Latvijas Republikas normatīvajos aktos noteiktajā kārtībā.
12. **Līguma izbeigšanas kārtība**
	1. Līguma darbību pirms Līgumā noteikto saistību izpildes Puses var izbeigt savstarpēji rakstveidā vienojoties.
	2. Ja Finansējuma saņēmējs ierosina izbeigt Līgumu un Vides investīciju fonds un Atbildīgā iestāde piekrīt izbeigt Līgumu, un Finansējuma saņēmējam nav veikta Atbalsta summas vai tās daļas izmaksa, Līgums uzskatāms par izbeigtu septiņu dienu laikā no dienas, kad Atbildīgā iestāde paziņojumu par Līguma izbeigšanu ir nodevusi pastā ierakstītā sūtījumā, ja Finansējuma saņēmējs Atbildīgās iestādes paziņojumu par Līguma izbeigšanu nav saņēmis ātrāk.
	3. Ja Finansējuma saņēmējs ierosina izbeigt Līgumu un Vides investīciju fonds un Atbildīgā iestāde piekrīt izbeigt Līgumu, un Finansējuma saņēmējam ir veikta Atbalsta summas vai tā daļas izmaksa:
		1. Vides investīciju fonds pēc Finansējuma saņēmēja rakstveida ierosinājuma izbeigt Līgumu saņemšanas dienas, piecu darbdienu laikā paziņo Finansējuma saņēmējam kontu, kurā veicama Atbalsta summas vai tās daļas atmaksa.
		2. Vides investīciju fonds 20 darbdienu laikā no dienas, kad Vides investīciju fonda norādītajā kontā saņemta iemaksātā Atbalsta summas vai tās daļas atmaksa, nosūta vienošanos par Līguma izbeigšanu. Līgums uzskatāms par izbeigtu dienā, kad Puses ir parakstījušas vienošanos par Līguma izbeigšanu.
	4. Atbildīgā iestāde var izbeigt Līgumu pēc Vides investīciju fonda atzinuma par Līguma izbeigšanu saņemšanas šādos gadījumos:
		1. pirmais iepirkums Projekta ietvaros netiek izsludināts viena mēnešu laikā pēc Līguma noslēgšanas;
		2. visas Projekta izmaksas atzītas par Neattiecināmām izmaksām vai Neatbilstoši veiktiem izdevumiem;
		3. Finansējuma saņēmējs Projekta īstenošanas termiņā nav īstenojis Projekta aktivitātes;
		4. nav sasniegts Projekta mērķis;
		5. Projekts vai tā rezultāti neatbilst konkursa īstenošanu regulējošajos Ministru kabineta noteikumos noteiktajiem nosacījumiem KPFI finansējuma piešķiršanai, vai arī specifiskajiem nosacījumiem attiecībā uz attiecīgu tehnoloģiju vai Finansējuma saņēmēju loku;
		6. ir iestājies kāds no Konkursa īstenošanu regulējošo Ministru kabineta noteikumos noteiktajiem gadījumiem, kad Finansējuma saņēmējs nevar pretendēt uz KPFI finansējumu;
		7. Finansējuma saņēmējs nepilda Līguma 4.1.punktā noteiktos pienākumus;
		8. Finansējuma saņēmējs neievēro KPFI vadību regulējošo normatīvo aktu noteikumus vai nepilda Līgumā noteiktās saistības;

14.4.9. Finansējuma saņēmējs apzināti vai nolaidības dēļ ir sniedzis nepatiesas ziņas.

* 1. Līgumā noteiktajos gadījumos, kad Atbildīgā iestāde var izbeigt Līgumu, Līgums uzskatāms par izbeigtu septiņu dienu laikā no dienas, kad Atbildīgā iestāde paziņojumu par Līguma izbeigšanu ir nodevusi pastā ierakstītā sūtījumā, ja Finansējuma saņēmējs Atbildīgās iestādes paziņojumu par Līguma izbeigšanu nav saņēmis ātrāk.

**15. Pielikumi**

Līgumam ir šādi pielikumi, kas pieejami Vides investīciju fonda mājas lapā internetā ([www.lvif.gov.lv](http://www.lvif.gov.lv)):

* 1. pielikums „Iepirkumu plāns”;
	2. pielikums „Starpposma/Noslēguma pārskats par Klimatu pārmaiņu finanšu instrumenta (KPFI) līdzfinansētā projekta īstenošanu”;
	3. pielikums „Maksājuma pieprasījums”;
	4. pielikums „Attiecināmās izmaksas attaisnojošie dokumenti ”;
	5. pielikums „Projekta rezultātu monitoringa pārskats”.

Līguma izpildē Puses izmanto pielikumu aktuālo versiju, kas pieejama Vides investīciju fonda mājas lapā internetā ([www.lvif.gov.lv](http://www.lvif.gov.lv)).